google/wiki40b huggingface dataset:
Νικόλαος Σοφιανός

Βιογραφικά στοιχεία

Γεννήθηκε στην Κέρκυρα και εκπαιδεύτηκε στο Ελληνικό Γυμνάσιο της Ρώμης, όπου και επιμελήθηκε αργότερα τις εκδόσεις του τυπώθηκαν εκεί. Ευδοκίμησε και προσέλκυσε την εύνοια του καρδιναλίου Νικολάου του Ροδολφίου, του οποίου ο οίκος δίκαια ονομαζόταν ενδιαίτημα σοφίας, διότι πολλοί μορφωμένοι άνδρες ποικίλης παιδείας διέτριβαν εκεί. Άλλοι Έλληνες εκτός του Σοφιανού διέτριβαν εκεί και οι Κωνσταντίνος Ράλλης, Χριστόφορος ο Κοντολέος και Ματθαίος ο Δεβάρης.
Ο Σοφιανός διατρίβων στην Ρώμη εργάστηκε αρχικά ως αντιγραφέας Ελληνικών χειρογράφων. Αρκετά ιδιόχειρα του αντίγραφα φυλάγονται στην βιβλιοθήκη του Παρισιού με χρονολογία περίπου 1534. Τον προσκάλεσε ο Πάπας Παύλος Γ’ να εργαστεί κοντά του.
Από την Ρώμη ο Σοφιανός πήγε στην Βενετία, όπου το 1543 τον γνώρισε ο Ισπανός Ιάκωβος Μενδόζας και τον έστειλε στο Άγιο Όρος για να συλλέξει ελληνικά χειρόγραφα. Ο Νικόλαος στην περιοδεία του αυτή ανακάλυψε πολύτιμα χειρόγραφα, μεταξύ των άλλων κείμενα του Ισοκράτη, πληρέστερα αυτών που είχαν μέχρι τότε τυπωθεί. 
Ο Σοφιανός παρατήρησε ότι στην Ελλάδα κυριαρχούσε βαθιά αγραμματοσύνη, και ότι τα απαραίτητα για την μόρφωση του λαού βιβλία ήταν ανύπαρκτα. Συνέλαβε λοιπόν την αξιοπρεπέστατη ιδέα να γράψει και να τυπώσει μια σειρά από βιβλία στην δημοτική γλώσσα. Συνέταξε λοιπόν Εισαγωγή στην Γραμματική, και επρόκειτο να γράψει επίσης ρητορική, λογική, γεωμετρία, αστρονομία και άλλα βιβλία φιλοσοφικού περιεχομένου, μέχρι και απλό λεξικό της Ελληνικής γλώσσας. 
Με σκοπό να διαδώσει ευκολότερα όσα υπέρ της στοιχειώδους μόρφωσης των Ελλήνων προτίθεντο να εκδώσει βιβλία, συνέστησε στην Βενετία τυπογραφείο, από το οποίο τυπωμένο σώζεται μόνο το Ωρολόγιον του 1545.
Το τυπογραφείο αυτό, άγνωστης σήμερα τοποθεσίας ήταν το τρίτο κατά χρονική σειρά ελληνικό τυπογραφείο, κατόπιν των τυπογραφείων του Ζαχαρία Καλλιέργη και Αλέξανδρου Γεωργίου, τα οποία είχαν επίσης ιδρυθεί στην Βενετία.
Κυριάκος Πιερρακάκης

Βιογραφικά στοιχεία

Γεννήθηκε το 1983 στην Αθήνα και μεγάλωσε στα Κάτω Πατήσια, με καταγωγή από την Αρεόπολη και τις Κροκεές. Είναι παντρεμένος και έχει τρία παιδιά.
Αποφοίτησε το 2001 από το Λεόντειο Λύκειο Πατησίων και σπούδασε πληροφορική στο Οικονομικό Πανεπιστήμιο Αθηνών μέχρι το 2005. Είναι επίσης απόφοιτος της σχολής Κένεντι του Χάρβαρντ (μάστερ στις Δημόσιες Πολιτικές) και του Τεχνολογικού Ινστιτούτου Μασαχουσέτης (μάστερ στην Τεχνολογική Πολιτική).
Μετά την επιστροφή του στην Ελλάδα, διατέλεσε πρόεδρος του Ινστιτούτου Νεολαίας, όπου ασχολήθηκε ενεργά με ζητήματα νεανικής επιχειρηματικότητας. Υπηρέτησε επίσης ως σύμβουλος της Άννας Διαμαντοπούλου στο Υπουργείο Ανάπτυξης.
Από το 2015 θήτευσε ως Διευθυντής Ερευνών του ανεξάρτητου, μη κερδοσκοπικού οργανισμού ερευνών «διαΝΕΟσις».

Πολιτική σταδιοδρομία

Ξεκίνησε την πολιτική του σταδιοδρομία από την κεντροαριστερά. Το 2012, στο 9ο Συνέδριο του ΠΑΣΟΚ εκλέχτηκε μέλος της Κεντρικής Πολιτικής Επιτροπής και το 2014 ήταν υποψήφιος ευρωβουλευτής με την Ελιά, κατακτώντας την έκτη θέση με 42.814 ψήφους.
Κατά την περίοδο της συγκυβέρνησης ΝΔ – ΠΑΣΟΚ υπήρξε μέλος της ελληνικής ομάδας διαπραγμάτευσης με τους θεσμούς, ως επιλογή του αντιπροέδρου της κυβέρνησης Ευάγγελου Βενιζέλου.
Στις 9 Ιουλίου 2019 ορκίστηκε υπουργός Επικρατείας και Ψηφιακής Διακυβέρνησης  στην κυβέρνηση του Κυριάκου Μητσοτάκη.

Συγγραφικό έργο - Δημοσιεύσεις

• The sustainable growth paradigm: implications for technology and policy (2009)
• Ρίσκο, Μονιμότητα, Έλληνες: Μια Ιστορία Με Διάρκεια Και Ρίζες (2016)
• Γιατί Είναι Σημαντικός Ο Πληθυσμός Για Την Οικονομική Ανάπτυξη; (2016)
• Το Μεγάλο Διακύβευμα (2017)
• Το Παράδειγμα της Πορτογαλίας και η Ελληνική Χαμένη Δεκαετία (2018)
• Work Values in Politics: The European Union Debt Crisis as a Case Study (2019 - σε συνεργασία με την Άννα Διαμαντοπούλου)
• Η «Δημιουργική Καταστροφή» του κομματικού σκηνικού (2019)
• Το αναγκαίο ψηφιακό άλμα (2019)
1696 Νούρμελα

Φυσικά χαρακτηριστικά

Τα κυρίως φυσικά χαρακτηριστικά του Νούρμελα είναι άγνωστα. Ο Νούρμελα περιστρέφεται γύρω από τον εαυτό του μία φορά κάθε 3 ώρες 9 λεπτά και 31 δευτερόλεπτα, μία αρκετά γρήγορη περιστροφή.
Αδάμ Ζοιρνικάβιος

Βιογραφία

Γεννήθηκε στο Καίνιξμπεργκ της Πρωσίας το 1652 και ήταν Λουθηρανός στην θρησκεία. Γονείς του ήταν ο Κρίστιαν Ζοιρνικάβιος, χρυσοχόος την τέχνη, και η Μαρία. Σπούδασε επί τέσσερα έτη φιλοσοφία και θεολογία στο Καίνιξμπεργκ, και, λόγο μιας έριδας μεταξύ δύο καθηγητών, ψυχράνθηκε προς τον Προτεσταντισμό. Το δε σύγγραμμα του Μητροφάνη Κριτόπουλου «Ομολογία της Ανατολικής Εκκλησίας» τον έπεισε να στραφεί προς τον ορθόδοξο χριστιανισμό. Εγκατέλειψε τις σπουδές του και πήγε στην Ιένα, όπου στράφηκε προς την νομική επιστήμη το 1673. Εκεί ασχολήθηκε επιμελώς με την έρευνα των αμφισβητήσεων της Ελληνικής και Λατινικής εκκλησίας. Εργάστηκε τρία χρόνια στην Ιένα και περιόδευσε στην Αγγλία, Γαλλία και Ιταλία για να ερευνήσει τα χειρόγραφα στις πλούσιες βιβλιοθήκες που υπήρχαν εκεί. Ασπάσθηκε την ορθόδοξη πίστη και έγινε μοναχός στην Μονή του Βατουρίνου.
Διεθνές Ραδιόφωνο της Κίνας

Προγράμματα

Το ελληνικό τμήμα του CRI ιδρύθηκε στις 23 Σεπτεμβρίου 2009. η ιστοσελίδα και τα προγράμματά στοχεύουν στην πληροφόρηση του ελληνόφωνου κοινού στην Ελλάδα, την Κύπρο και σε όλο τον κόσμο. Η ιστοσελίδα αποτελείται από τα προγράμματα τα εξής:
Επικαιρότητα
Οικονομία
Πολιτισμός
Κοινωνία και Ζωή
Εκμάθηση Κινέζικων
Εγκυκλοπαίδεια της Κίνας
Ξηροπήγαδο Αρκαδίας

Τοποθεσία

Βρίσκεται στους πρόποδες της βορειοανατολικής  πλευράς του όρους Ζάβιτσα. Είναι το πρώτο παραθαλάσσιο χωριό της Αρκαδίας που συναντάει κανείς μετά την Αργολίδα, επάνω στον οδικό άξονα Άργους-Λεωνιδίου. Απέχει 150 χιλιόμετρα από την Αθήνα και 10 χιλιόμετρα από το Άστρος Κυνουρίας. Κοντά στις ακτογραμμές του χωριού υπάρχουν βράχια με μικρές σπηλιές και μικρές δυσπρόσιτες αμμουδιές, ιδανικές για απομόνωση.
Στα όρια της κοινότητας και 5 χιλιόμετρα από αυτή, στο δρόμο προς την Αργολίδα, αναβλύζει υποθαλάσσια πηγή με γλυκό νερό. Η τοποθεσία είναι γνωστή ως «Ανάβαλος». Στο σημείο υπάρχουν εγκαταστάσεις συλλογής του νερού, το οποίο χρησιμοποιείται για τις ανάγκες ύδρευσης του Αργολικού κάμπου.

Οικισμοί

Οι ντόπιοι πριν εγκατασταθούν στο παραλιακό μέρος του χωριού ζούσαν σε μικρούς ορεινούς οικισμούς. Ο κάθε οικισμός έφερε την ονομασία ανάλογα με το επώνυμο της οικογένειας που τον κατοικούσε, όπως: Καραμπατσέϊκα, Κοτσιβέϊκα, Μακρέϊκα, Τσουλέϊκα, Χασαπέϊκα κ.ά. Σήμερα αυτοί οι οικισμοί δεν κατοικούνται και είναι χωράφια όπου καλλιεργούνται κυρίως ελαιόδεντρα.

Αξιοθέατα

Ανοικτά της θαλάσσης, κοντά στον οικισμό Λιλέικα, αναβλύζει υποθαλάσσια πηγή με υφάλμυρο νερό. Η πηγή βρίσκεται σε απόσταση 290 μέτρων από την ακτή και σε βάθος 80 μέτρων από την επιφάνεια της θάλασσας. Τα νερά της προέρχονται από τις καταβόθρες του Παρθενίου και του Μαντινειακού κάμπου. Η πηγή αποκαλείται από τους ντόπιους «Λιλέικο μάτι» και είναι διακριτή από τη στεριά όταν υπάρχει σχετική άπνοια και τα νερά είναι ήρεμα, καθώς φαίνεται ο θαλάσσιος στρόβιλος διαμέτρου περίπου 25 μέτρων που δημιουργείται από την ανάμιξη του αλμυρού με το υφάλμυρο νερό.

Εκκλησίες

Το χωριό έχει δύο εκκλησίες, την Αγία Μαρίνα και τον Ευαγγελισμό της Θεοτόκου (γνωστή ως Βαγγελίστρα).

Πανηγύρια

Κάθε καλοκαίρι διοργανώνονται δύο υπαίθρια τοπικά πανηγύρια: Ένα στις 26 Ιουλίου, παραμονή του Αγίου Παντελεήμονα στο ξωκλήσι του Αγίου Παντελεήμονα, όπου γίνεται η λειτουργία και έπειτα αρχίζει το γλέντι συνοδευόμενο από φαγητό, τραγούδια και χορό. Το δεύτερο λαμβάνει χώρα στο εκκλησάκι της Μεταμόρφωσης της Σωτήρας, επάνω στο όρος Ζάβιτσα, όπου και εκεί γίνεται λειτουργία και μετά ακολουθεί το γλέντι.

Αθλητισμός

Η ποδοσφαιρική ομάδα του χωριού ονομάζεται «Φορτούνα Ξηροπηγάδου» και χρώματά της είναι το μπλε και το μαύρο. Αγωνίζεται στις τοπικές κατηγορίες της Ε.Π.Σ. Αρκαδίας.
Φουσατζίρο Γιαμαούτσι

Nintendo Koppai

Στις 6 Νοεμβρίου 1889, ο Φουσατζίρο Γιαμαούτσι άνοιξε το πρώτο κατάστημα καρτών "χανάφουντα" (κάρτες λουλουδιών) που ονομαζόταν "Nintendo Koppai" όταν η Ιαπωνική κυβέρνηση απαγόρευε το παίξιμο καρτών από  τα χέρια του κοινού, επειδή συνδεόταν με τα τυχερά παιχνίδια, με εξαίρεση της κάρτες παιχνιδιών του Γιαμαούτσι. Με την τεράστια επιτυχία που είχε στην πώληση των εν λόγω καρτών, γρήγορα άρχισε η επέκταση και άνοιξε ένα άλλο κατάστημα καρτών στην Οσάκα. Αργότερα άρχισε να δημιουργεί περισσότερα παιχνίδια καρτών.

Συνταξιοδότηση και θάνατος

Ο Φουσατζίρο αναχώρησε από την εταιρεία το 1929, αφήνοντάς τον γαμπρό του Σεκίριο Κανέντα (του οποίου το όνομα είχε αλλάξει σε Σεκίριο Γιαμαούτσι) ως υπεύθυνο της εταιρείας. Τα επόμενα έντεκα χρόνια ο Φουσατζίρο αποσύρθηκε από την επιχείρηση μέχρι που είχε ένα εγκεφαλικό επεισόδιο, το οποίο τον οδήγησε στον θάνατο.
Πόλιαρι

Γεωγραφία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!

Ιστορία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!
Χαμ Λίνι

Πολιτική καριέρα

Γεννήθηκε στις 8 Δεκεμβρίου του 1951. Είναι αδερφός του Ουόλτερ Λίνι, εκ των ιδρυτών του Βανουάτου. Είναι ηγέτης του Ενωτικού Εθνικού Κόμματος, το οποίο κέρδισε τις βουλευτικές εκλογές του Ιουλίου του 2004 και με 10 επί συνόλου 52 εδρών έγινε το μεγαλύτερο κόμμα στο Κοινοβούλιο. Έχασε την πρωθυπουργία από το Σερζ Βοχόρ, ωστόσο είχε την υποστήριξη του κόμματος Vanua'aku Pati, με ηγέτη τον απερχόμενο πρωθυπουργό Έντουαρντ Ναταπέι. Στις 20 Αυγούστου του 2004 οι Βοχόρ και Λίνι σχημάτισαν κυβέρνηση εθνικής ενότητας, στην οποία ο Βοχόρ παρέμεινε πρωθυπουργός και ο Λίνι αντιπρόεδρος της κυβέρνησης και υπουργός Εσωτερικών. Τον Δεκέμβριο του 2004, ο Βοχόρ ανατράπηκε με πρόταση μομφής, εξαιτίας της απόφασής του να συνάψει διπλωματικές σχέσεις με την Ταϊβάν και το Κοινοβούλιο εξέλεξε πρωθυπουργό στις 11 Δεκεμβρίου το Χαμ Λίνι. Στις 21 Μαρτίου του 2006, ο Λίνι επέζησε πρότασης μομφής κατά της κυβέρνησής του, με ψήφους 30-20. Μετά τις βουλευτικές εκλογές του 2008, το Λίνι διαδέχθηκε στο πρωθυπουργικό αξίωμα ο Έντουαρντ Ναταπέι.
Σφονδύλη

Χαρακτηριστικό

Αυτά τα σκαθάρια γίνονται 2.5 με 20 χιλιοστόμετρα σε μήκος. Ο θώρακάς τους είναι κοντόχοντρος και πολύ θολωτός. Τα έλυτρα είναι καφέ, γκρίζα ή μαύρα, με επιφάνεια λοφώδεις. Η κεφαλή είναι μικρή και έχει 12 κεραίες, των οποίων τα τελευταία τρία άρθρα βρίσκονται τυλιγμένα το ένα μέσα στον άλλο.
Αυτά τα είδη της οικογένειας Trogidae μπορούν να κάνουν διάφορους θορύβους μέσω της τριβής των ελύτρων πάνω στην κοιλιά τους.
Pringles

Η Pringles είναι μια αμερικανική μάρκα πατατών και σιτηρών βασισμένα σε στοιβασμένα τσιπς, η οποία εταιρεία ανήκει στην Kellogg's. Τα Pringles, τα οποία κυκλοφόρησαν αρχικά στο εμπόριο με την ονομασία "Pringle's Newfangled Potato Chips", πωλούνται σε περισσότερες από 140 χώρες και ήταν το τέταρτο δημοφιλέστερο σνακ μετά τα Lay's, τα Doritos και τα Cheetos το 2012, με 2,2% μερίδιο αγοράς παγκοσμίως, σε σύγκριση με το μερίδιο αγοράς των Lay's 6,7%. Το σνακ αναπτύχθηκε αρχικά από την Procter & Gamble (P&G), η οποία το πρώτο προϊόν το πούλησε το 1967. Η P&G πούλησε το εμπορικό σήμα στην Kellogg's το 2012.
Δήμος Ευρυμενών Λάρισας

Ονομασία

Ο Δήμος Ευρυμενών πήρε το όνομά του από την αρχαία πόλη των Μαγνητών, Ευρυμενές. Σύμφωνα με την επικρατούσα άποψη και τα αρχαιολογικά ευρήματα, η αρχαία πόλη τοποθετείται βορειοανατολικά του Στομίου, στην περιοχή Παλαιόπυργος πού έχουν βρεθεί ερείπια Βυζαντινού κάστρου .

Παλαιότερος δήμος Ευρυμενών

Ο Δήμος Ευρυμενών συστάθηκε για πρώτη φορά το 1883 με το βασιλικό διάταγμα «περί της εις δήμου διαιρέσεως την κατά τον νομόν Λάρισας επαρχίας Αγιάς» (ΦΕΚ 126Α/2-4-1883). Ο Δήμος ορίστηκε τάξης Γ΄. Έδρα του είχε το Στόμιο (τότε Τσάγεζι) και περιλάμβανε επίσης τον οικισμό Καρίτσα . Ο πληθυσμός του δήμου ήταν 1.197 κάτοικοι, οι 321 εκ των οποίως διέμεναν στην έδρα του δήμου, το Στόμιο και οι 876 στην Καρίτσα. Ο Δήμος καταργήθηκε με την διοικητική διαίρεση του 1912 και διασπάστηκε σε μικρότερες κοινότητες, την κοινότητα Στομίου και την κοινότητα Καρίτσας που διατηρήθηκαν μέχρι την εφαρμογή του προγράμματος Καποδίστριας.
Ίνγκολφ του Ρόσενμπορκ

Βιογραφία

Είναι ο πρωτότοκος γιος του Κνουτ πρίγκιπα της Δανίας και της Καρολίνας-Ματθίδης, κόρης του Χάραλτ πρίγκιπα της Δανίας.
Είναι ανιψιός του Φρειδερίκου Θ΄ και εξάδελφος της Μαργαρίτας Β΄ βασιλέων της Δανίας. Ο πατέρας του ήταν διάδοχος της Δανίας και ο Ίνγκολφ θα τον διαδεχόταν. Αλλά το 1953 ο Φρειδερίκος Θ΄ τροποποίησε την Πράξη της διαδοχής, επιτρέποντας και σε θήλεα τέκνα τη διαδοχή, έτσι ο Κνουτ και ο Ίνγκολφ δεν θα γινόταν βασιλείς. Το 1968 έκανε γάμο χωρίς τη βασιλική συγκατάθεση και έτσι έχασε τον τίτλο του πρίγκιπα της Δανίας και έλαβε τον τίτλο του κόμη του Ρόσενμπορκ. Τρία έτη μετά και ο αδελφός του Χριστιανός νυμφεύτηκε χωρίς τη βασιλική έγκριση.
Ο Ίνγκολφ είναι εξάδελφος της Άννας-Μαρίας πριγκίπισσας της Δανίας και έγινε κουμπάρος στον γάμο της με τον Κωνσταντίνο Β΄ της Ελλάδας. Με τον Κωνσταντίνο Β΄ είναι 3ος εξάδελφος.

Οικογένεια

Νυμφεύτηκε μοργανατικά πρώτα το 1968 την Ίνγκε Τέρνεϋ, που όμως απεβίωσε το 1996. Ο Ίνγκολφ το 1998 έκανε δεύτερο γάμο με την Σούσιε Χγιόρεϋ. Δεν απέκτησε απογόνους από τους γάμους του.
Πάπας Πίος Η΄

Βιογραφία

Γεννήθηκε στο Τσίνγκολι του Μάρκε, γιος του Κόμητα Οττάβιο Καστιλιόνι και της συζύγου του Σάντσια Γκισλιέρι. Σπούδασε Κανονικό δίκαιο και το 1800 έγινε επίσκοπος Μοντάλτο. Αφότου αρνήθηκε να ορκισθεί υποταγή στον Ναπολέοντα Α' (1804–14, 1815) τον μετέφεραν τη Γαλλία, αλλά μετά την ήττα της Γαλλίας χρίσθηκε το 1816 καρδινάλιος-ιερέας της Σάντα Μαρία στην Τρανσπορτίνα. Ανέλαβε διάφορα υψηλά αξιώματα έκτοτε, περιλαμβανομένου αυτού του Αποστολικού Σωφρονιστή. Σύντομα έγινε καρδινάλιος-επίσκοπος της εικονικής έδρας του Φρασκάτι.
Ώς καρδινάλιος, ο Καστιλιόνε συνέχισε να διαβιοί ταπεινά, δεν δημιούργησε εχθρούς και παρότι η ιδιωτική του ζωή ήταν πάντα άμεμπτη, δεν είχε δείξει σημάδια επίκρισης εκεί που άλλοι ήθελαν.

Ως Πάπας

Μετά τον θάνατο του Πάπα Λέοντα ΙΒ΄ (1823–29), ο Καστιλιόνι εκλέχθηκε Πάπας στο παπικό κονκλάβιο.
Ως Πάπας Πίος Η΄, εγκαινίασε μερικές μεταρρυθμίσεις στα Παπικά Κράτη. Στις 24 Μαΐου 1829 εξέδωσε μια εγκύκλιο, την Traditi humilitati. Κάτι που ίσως δείχνει ότι η σημερινή συζήτηση περί θρησκευτικού πλουραλισμού συνέβαινε επίσης κατά την δική του εποχή, είναι το γεγονός ότι καταδίκασε τα "ανόητα τεχνάσματα των σοφιστών αυτής της εποχής", τα οποία θα έθεταν τον Καθολικισμό σε ισότιμο επίπεδο με κάθε άλλη θρησκεία.
Χόρχε Αντρές Μαρτίνες

Ξεκινήματα

Ο Χόρχε Αντρές Μαρτίνες αγωνίστηκε στην ομάδα Μοντεβιδέο Γουόντερερς της Ουρουγουάης από το 2000 ως το 2006. Στη συνέχεια παίρνει μεταγραφή για την Κλουμπ Νασιονάλ ντε Φούτμπολ όπου κατακτά μαζί της το Πρωτάθλημα Ουρουγουάης του 2006. 
Με τις εμφανίσεις του θα "περάσει" τον Ατλαντικό το 2007 με προορισμό την Ιταλία όπου θα αγωνιστεί με τα χρώματα της Κάλσιο Κατάνια.
Επιλέγεται από την Εθνική Ουρουγουάης όπου παίζει σε 21 αγώνες και σημειώνει ένα τέρμα.

Γιουβέντους

Ερχόμενος από την Κατάνια, ο Χόρχε Αντρές Μαρτίνες υπογράφει πενταετές συμβόλαιο με την Γιουβέντους στη διάρκεια της καλοκαιρινής μεταγραφικής περιόδου του 2010. Το κόστος της μεταγραφής ανέρχεται στα 12 εκατομμύρια ευρώ. 
Ο παίκτης τραυματίζεται στο αριστερό γόνατο στο Μπάρι απέναντι στην ομώνυμη ομάδα στις 29 Αυγούστου 2010 για την πρώτη αγωνιστική του Σέριε A, στον πρώτο του μόλις αγώνα με την νέα του ομάδα. Θα παραμείνει εκτός αγωνιστικών χώρων για διάστημα ενός μήνα. Θύμα ατυχίας όμως, θα ξανατραυματιστεί απέναντι στην ΑΚ Μίλαν λίγο μόλις καιρό μετά το την επιστροφή του από τον πρώτο του τραυματισμό. 
Ο Ουρουγουανός ποδοσφαιριστής "αρχίζει και βλέπει φως στο τούνελ" στα μέσα του Ιανουαρίου όταν μαθαίνει πως θα ξεκινήσει βασικός στην επιστροφή του μόλις από τον τραυματισμό του δίπλα στον Ντελ Πιέρο καθώς ο προπονητής είχε ξεμείνει από επιθετικούς λόγω τραυματισμών. Ο επιθετικός μέσος από την Ουρουγουάη κλήθηκε από τον Λουίτζι Ντελ Νέρι για τον αγώνα με την Μπάρι στις 16 Ιανουαρίου 2011 στο Ολίμπικο, αλλά τελικά δεν ξεκίνησε βασικός αλλά θα περάσει ως αλλαγή στην θέση του νεαρού επιθετικού Τζιανέτι στο 57ο λεπτό.

Τσεζένα

Χωρίς χρόνο παιχνιδιού, και καθώς δεν βρίσκεται στα πλάνα του νέου προπονητή των bianconeri Αντόνιο Κόντε, μετακινείται με την μορφή δανεικού στις 29 Αυγούστου 2011, με την ομάδα της ΑΚ Τσεζένα.
ΧΚ ΤΣΣΚΑ Μόσχας

Έμβλημα

Το έμβλημα του συλλόγου όπως έχει εξελιχθεί με το πέρασμα του χρόνου.
Μστισλάβ Μστισλάβιτς

Βιογραφία

Ήταν γιος τού Μστισλάβ του γενναίου πρίγκιπα τού Σμολένσκ, Νόβγκοροντ, Μπελγκόρντ και μίας κόρης τού Γκλεμπ Ροστισλάβιτς πρίγκιπα τού Ριαζάν (γιου του Ροστισλάβ Γιαροσλάβιτς τού Τσέρνιγοβ).
Το 1193 και 1203 η γενναιότητά του στους πολέμους εναντίον των Κιπτσάκων έκανε τη φήμη του γνωστή σε όλους τους Ρώσους.Το 1209 αναφέρεται ως πρίγκιπας τού Τόροπετς. Το επόμενο έτος έλαβε τον θρόνο τού Νόβγκοροντ, συλλαμβάνοντας τους άνδρες τού Σβιατοσλάβ Γ΄ (2ου εξαδέλφου τού πατέρα του), αφού ο ίδιος ο Σβιατοσλάβ Γ΄ κρατούσε την έδρα τού αρχιεπισκόπου τού Νόβγκοροντ.
Κατά την επιστροφή του στο Νόβγκοροντ, ο Μστισλάβ Β΄ παρέδωσε την πόλη-κλειδί Τορχόκ, που είχε καταλάβει με πολιορκία, στον Βσέβολοντ Γ΄ (πατέρα τού Σβιατοσλάβ Γ΄). Οδήγησε δύο εκστρατείες των Νοβγκοροντιανών το 1212 και 1214 εναντίον των Εσθονών, με επιτυχία. Το 1215 εκτόπισε τον Βσέβολοντ Δ΄ του Τσέρνιγοβ (εξάδελφο τού πεθερού του) από το Κίεβο και αναβάθμισε τον εξάδελφό του Μστισλάβ Γ΄ στον θρόνο τού Κιέβου.
Γεώργιος Διακόπουλος

Σταδιοδρομία

Σπούδασε νομικά και εργάστηκε ως δικηγόρος.
Εξελέγη βουλευτής Μαγνησίας με τη ΝΔ συγκεντρώνοντας 8.860 σταυρούς στις εκλογές του 1974. Επανεξελέγη βουλευτής στις εκλογές του 1977 με 7.015 σταυρούς προτίμησης.
Απεβίωσε σε ηλικία 87 ετών το 2016 και η κηδεία του έγινε από το ναό του Αγίου Τρύφωνος, στο Κοιμητήριο της Κηφισιάς.
Γεώργιος Σταματιάδης

Βιογραφία

Ο Γεώργιος Σταματιάδης γεννήθηκε στις αρχές του 19ου αιώνα στο Σέχοβο (Ειδομένη) Παιονίας του νομού Κιλκίς και ήταν γιος του αγωνιστή της Επανάστασης του 1821, Ζαφείριου Σταματιάδη. Υπήρξε ο πρωτεργάτης της Ελληνικής άμυνας στην Ειδομένη και στην ευρύτερη περιοχή της Παιονίας. Πρωτοστάτησε στην ίδρυση της τοπικής Επιτροπής Εθνικής Άμυνας που στόχο είχε την αντίσταση κατά των Βουλγάρων κομιτατζήδων που δρούσαν στην περιοχή.
Γιος του ήταν Μακεδονομάχος και δάσκαλος παπα-Ζαφείριος Σταματιάδης Παπαζαφειρίου και εγγονοί του οι επίσης Μακεδονομάχοι, Γεώργιος Σταματιάδης Παπαζαφειρίου (1869 - 1936) και ο δάσκαλος Γρηγόριος Σταματιάδης Παπαζαφειρίου. Απόγονος της οικογενείας είναι ο στρατιωτικός, αεροπόρος και λογοτέχνης Χρήστος Παπαζαφειρίου.
Κατερίνα Τσεμπερλίδου

Βιογραφικά στοιχεία

Γεννήθηκε στην Πάτρα και μεγάλωσε στα Πατήσια. Σπούδασε Νομικά και από μια σύμπτωση βρέθηκε στον κόσμο της διαφήμισης, που την κέρδισε από πολύ νωρίς. Υπήρξε η νεαρότερη δημιουργική διευθύντρια στην Ελλάδα και πρόεδρος διαφημιστικής εταιρίας. Έχει δημιουργήσει περισσότερες από 500 διαφημιστικές καμπάνιες για εμπορικούς και ανθρωπιστικούς σκοπούς. Έχει βραβευτεί επανειλημμένα για τη δημιουργικότητά της στην Ελλάδα και στο εξωτερικό. Έχει γράψει πολλά σλόγκαν για σημαντικές μάρκες, όπως «Γάλατα υπάρχουν πολλά, ΝΟΥΝΟΥ όμως ένα», «Με ένα Άρλεκιν ξεχνιέμαι», «ΙΟΝ Αμυγδάλου, η πρώτη σου αγάπη και παντοτινή», «Και ΝΟΥΝΟΥ και light», «Αλλατίνη, γεύσεις μπροστά». 
Είναι συγγραφέας έντεκα βιβλίων, μεταξύ των οποίων του Όχι πια σεξ, μόνο φίλοι. Είναι επίσης αρθρογράφος σε γνωστά μηνιαία περιοδικά. 
Επιπλέον, έχει κάνει εισηγήσεις και ομιλίες σε συνέδρια, παρουσιάσεις, πολλαπλές εμφανίσεις για συνεντεύξεις στην τηλεόραση και έχει φιλοξενηθεί ως καλεσμένη σε τηλεοπτικές εκπομπές , καθώς και σε αφιερώματα στον Τύπο. Για πολλά χρόνια έχει διατελέσει μέλος στα Διοικητικά Συμβούλια της Ένωσης Εταιριών Διαφήμισης και Επικοινωνίας Ελλάδος, του Συμβουλίου Ελέγχου Επικοινωνίας και του Ινστιτούτου Επικοινωνίας.
Monty Python

Τα μέλη της ομάδας των Μόντυ Πάιθον

Τα μέλη της ομάδας των Μόντυ Πάιθον είναι οι Γκράχαμ Τσάπμαν (Graham Chapman), Έρικ Άιντλ (Eric Idle), Τέρι Γκίλιαμ (Terry Gilliam), Τέρι Τζόουνς (Terry Jones), Τζον Κλιζ (John Cleese) και Μάικλ Πέιλιν (Michael Palin).
848 Ίννα

Φυσικά χαρακτηριστικά

Ο φασματικός τύπος της Ίννα είναι πιθανώς C (ανθρακούχος). Τα υπόλοιπα φυσικά χαρακτηριστικά της είναι άγνωστα.
Φρειδερίκος Κάρολος της Πρωσίας (1893-1917)

Βιογραφία

Ήταν ο δευτερότοκος γιος του Φρειδερίκου-Λεοπόλδου πρίγκιπα της Πρωσίας και της Λουίζας-Σοφίας, κόρης του Φρειδερίκου Η΄ δούκα του Σλέσβιχ-Χόλσταϊν.
Ήταν μέλος της ομάδας Ιππασίας στους Ολυμπιακούς Αγώνες του 1912, όπου κέρδισε το χάλκινο μετάλλιο στο αγώνισμα μετ' εμποδίων με το άλογό του "Gibson Boy". Πολέμησε κατά τον Α΄ Παγκόσμιο Πόλεμο ως αεροπόρος, το διάστημα 1914-17. Διοίκησε την Πυροβολαρχία 258 και έκανε ιπτάμενες περιπολίες με ένα μονοθέσιο μαχητικό Jasta Boelcke, όποτε ήταν δυνατό. Το 1917 μία σφαίρα στον κινητήρα του και μία ελαφρά πληγή στο πόδι τον ανάγκασε να προσγειωθεί. Με το αεροσκάφος του "Albatros" προσγειώθηκε σε ουδέτερη περιοχή, δηλ. σε ζώνη μεταξύ εχθρικών στρατευμάτων. Όταν έτρεξε προς τη τις γραμμές του, πυροβολήθηκε στην πλάτη και τραυματίστηκε σοβαρά από Αυστραλιανό στρατό. Αιχμαλωτίστηκε και απεβίωσε από τα τραύματά του το 1917 στο Σαιτ-Ετιέν-ντυ-Ρουβραί. Ήταν 24 ετών και άγαμος.
Χάτι Χροδβίτνισσον

Στη σκανδιναβική μυθολογία, ο Χάτι Χροδβίτνισσον (το πρώτο όνομα σημαίνει "Αυτός Που Μισεί" ή "Εχθρός") είναι ένας τερατώδης λύκος (βαργκρ). Ένας λύκος που, σύμφωνα με την Πεζή Έντα του Σνόρρι Στούρλουσον, κυνηγάει τον Μάνι, το φεγγάρι, σε όλο τον νυχτερινό ουρανό, ακριβώς όπως ο λύκος Σκολλ κυνηγάει την Σολ, τον ήλιο, κατά τη διάρκεια της ημέρας, μέχρι την εποχή του Ράγκναροκ, όταν θα καταπιούν αυτά τα ουράνια σώματα. Ο Σνόρρι δίνει επίσης ένα άλλο όνομα για έναν λύκο που καταπίνει το φεγγάρι, Μάναγκαρμρ ("Κυνηγόσκυλο της Σελήνης", ή "Σκύλος της Σελήνης").
Το πατρονυμικό Χροδβίτνισσον του Χάτι, το οποίο πιστοποιείται τόσο στην Ποιητική Έντα "Γκρίμνισμαλ" όσο και στην ενότητα Γκιουλφάγκινινγκ της Πεζής Έντας, δείχνει ότι είναι ο γιος του Φένριν, για τον οποίο το Χρόδβιτνιρ ("Διάσημος λύκος") είναι ένα εναλλακτικό όνομα. Σύμφωνα με τον Σνόρρι, η μητέρα του Χάτι είναι η γυναίκα γίγαντας, η οποία δεν κατονομάζεται αλλά αναφέρεται στην Ποιητική Έντα "Βολούσπα", που κατοικεί στα ανατολικά του Μίντγκαρντ στο δάσος του Γιάρνβιδρ ("Σιδερένιο ξύλο") και "προωθεί την συγγένεια του Φένριρ". Ο Σνόρρι δηλώνει ότι αυτή η γυναίκα γίγαντας και μάγισσα φέρει πολλούς γίγαντες για γιους, όλους με τη μορφή λύκων, συμπεριλαμβανομένου τον Χάτι και τον Σκολλ, που υπονοείται ως ο αδερφός του Χάτι. Σε δύο στίχους του "Βολούσπα" που αναφέρει ο Σνόρρι, ένας άγνωστος γιος αυτής της γυναίκας γίγαντας προφητεύεται να αρπάξει το φεγγάρι και επίσης να φάει τη σάρκα των νεκρών, πιτσιλώντας τους ουρανούς με αίμα. Αντίθετα, η Ποιητική Έντα "Βαφθρούδνισμαλ" δηλώνει ότι ο ίδιος ο Φένιριρ θα καταστρέψει τον ήλιο.

Μάναγκαρμρ

Ο Σνόρρι ονομάζει επίσης έναν λύκο που ονομάζεται Μάναγκαρμρ ("Κυνηγόσκυλο της Σελήνης", ή "Σκύλος της Σελήνης") ως τον ισχυρότερο απόγονο της γυναίκας γίγαντας και συνεχίζει να λέει ότι θα καταπιεί το φεγγάρι και θα φάει τους νεκρούς. Αυτό είναι πιθανώς ένα εναλλακτικό όνομα για τον Χάτι που πήρε ο Σνόρρι από τη λαογραφία. Μπορεί να αποδοθεί και ως Μάναγκαρμ ή Μάνεγκαρμ.
Ισαβέλλα της Αραγωνίας, βασίλισσα της Γερμανίας

Βιογραφία

Ήταν η τρίτη κόρη του Ιακώβου Β΄ της Αραγωνίας και της 2ης συζύγου του Λευκής των Καπετιδών-Ανζού, κόρης του Καρόλου Β¨ της Νάπολης. Αδελφός της ήταν ο Αλφόνσος Δ΄ της Αραγωνίας.
Ο πατέρας της θέλησε, για τον καθεδρικό της Ταρραγόνα, να αποκτήσει το λείψανο της Αγ. Θέκλας από το Σις της Αρμενίας. Θα του δινόταν με αντάλλαγμα τον γάμο της Ισαβέλλας με τον Οσίν των Χετουμιδών, γιο του Λέοντα Β΄ της Αρμενίας. Όμως οι Αρμένιοι ευγενείς αντιτέθηκαν στο να ενδυναμώσουν τις σχέσεις της χώρας τους με δυτικές, Καθολικές δυνάμεις.
Παντρεύτηκε στο Ράβενσμπουργκ τον Φρειδερίκο Α΄ δούκα της Αυστρίας το 1315. Από το προηγούμενο έτος ο σύζυγός της είχε διεκδικήσει τον τίτλο του βασιλιά της Γερμανίας μαζί με τον αντίπαλό του Λουδοβίκο Δ΄ δούκα της Βαυαρίας. Το 1325 οι δύο αντίπαλοι συμφώνησαν να συγκυβερνήσουν. Ο Λουδοβίκος Δ΄ ήταν 7 έτη μεγαλύτερος του Φρειδερίκου Α΄, ο οποίος περιήλθε σε δεύτερη μοίρα και αποσύρθηκε στην Αυστρία, ως το 1330 που απεβίωσε. Έξι μήνες μετά απεβίωσε και η Ισαβέλλα και τάφηκε στη Βιέννη. Λέγεται ότι η Ισαβέλλα ήταν τυφλή κατά τα τελευταία έξι έτη της ζωής της.